

**JEDNOTNÁ RADA PRE RIEŠENIE KRÍZOVÝCH SITUÁCIÍ**

**Oznámenie o voľnom pracovnom mieste**

**Úradník pre RIEŠENIE KRÍZOVÝCH SITUÁCIÍ BÁNK**

**(SRB/AD/2016/017)**

|  |  |
| --- | --- |
| **Typ zmluvy** | Dočasný zamestnanec |
| **Funkčná skupina a platová trieda** | AD 5 |
| **Trvanie zmluvy** | 3 roky (obnoviteľná) |
| **Oblasť** | Riešenie krízových situácií bánk – plánovanie a rozhodnutia |
| **Miesto výkonu zamestnania** | Brusel, Belgicko |
| **Odhadovaný základný mesačný plat** | 4 632,77 EUR |
| **Dátum uzávierky podávania prihlášok** | 21. januára 2017 |
| **Rezervný zoznam je platný do** | 31. decembra 2017 |
| **Skúšobná lehota** | 9 mesiacov |

**SRB**

**SRB** je európsky orgán pre riešenie krízových situácií v rámci európskej bankovej únie a **druhý pilier novovytvorenej bankovej únie. Spolu s orgánmi pre riešenie krízových situácií tvorí jednotný mechanizmus riešenia krízových situácií (SRM)**. Pracuje v úzkej spolupráci s orgánmi pre riešenie krízových situácií zúčastnených členských štátov, Európskou komisiou a najmä Európskou centrálnou bankou.

Úlohou jednotnej rady je zaistiť systematické riešenie krízových situácií zlyhávajúcich bánk s minimálnym vplyvom na reálnu ekonomiku, verejné financie zúčastnených členských štátov a ďalšie oblasti.

SRB je takisto zodpovedná za riadenie jednotného fondu na riešenie krízových situácií, ktorý je zriadený jednotným mechanizmom riešenia krízových situácií na zabezpečenie toho, aby bola v prípade potreby k dispozícii strednodobá finančná podpora počas reštrukturalizácie a/alebo riešenia krízovej situácie úverovej inštitúcie.

SRB je samofinancovaná agentúra Európskej únie.

SRB bude vykonávať osobitné úlohy na prípravu a uskutočnenie riešenia krízovej situácie bánk, ktoré zlyhávajú alebo pravdepodobne zlyhajú.

**Pracovné miesto**

SRB organizuje výzvu na vyjadrenie záujmu s cieľom vytvoriť rezervný zoznam dočasných zamestnancov pre pracovné miesto úradíka pre riešenie krízových situácií bánk.

# Profil

Zamestnanec na tejto pozícii bude podporovať expertov na riešenie krízových situácií bánk v príprave plánov riešenia krízových situácií úverových inštitúcií, bude zapojený do potenciálnych režimov riešenia krízových situácií a bude prispievať k vypracúvaniu politických stanovísk SRB v záležitostiach riešenia krízových situácií.

Bude súčasťou viacodvetvového a mnohonárodného vnútorného tímu pre riešenie krízových situácií (IRT), na ktorého čele stoja vedúci experti. Bude aktívne podporovať koordinátora IRT a vedúceho útvaru v plnení ich úloh.

Bude poskytovať poradenstvo vedúcim kolegom s postojom orientovaným na služby a pozitívnym prístupom.

## Úlohy

Povinnosti úradníka pre riešenie krízových situácií bánk budú zahŕňať:

* podporu expertov na riešenie krízových situácií v navrhovaní plánov riešenia krízových situácií, vypracúvaní stratégií riešenia krízových situácií na základe analyzovania právnych a prevádzkových štruktúr banky, v identifikovaní kritických služieb a funkcií a analýze štruktúr kapitálu a financovania banky, v spolupráci s orgánmi pre riešenie krízových situácií,
* vykonávanie výskumu a podporu expertov na riešenie krízových situácií bánk pri posudzovaní rozsahu, v ktorom je možné riešiť krízovú situáciu úverových inštitúcií, určovaní prekážok v ich riešiteľnosti v prípade potreby odporúčaní akčného plánu na riešenie týchto prekážok,
* podporu expertov na riešenie krízových situácií v určovaní minimálnych požiadaviek na vlastné zdroje a prípustné záväzky (MREL), ktoré by podliehali právomociam odpisovania a konverzie (záchrana pomocou vnútorných zdrojov), ktoré budú musieť úverové inštitúcie dodržiavať,
* podporu v navrhovaní rozhodnutí týkajúcich sa programu riešenia krízovej situácie,
* podporu koordinátora IRT a vedúceho útvaru v príprave poznámok, prezentácií a brífingov v profesionálnej angličtine.

Všeobecnejšie pôjde aj o:

* vykonávanie hospodárskej/finančnej alebo právnej analýzy na účely riešenia krízových situácií,
* analyzovanie finančných trhov,
* prispievanie k vymedzeniu politických stanovísk SRB,
* vykonávanie akýchkoľvek iných povinností podľa požiadaviek nadriadeného v záujme služby.

**Požadovaná kvalifikácia a skúsenosti**

# Kritériá oprávnenosti

## Všeobecné podmienky

Do dátumu uzávierky tejto výzvy musia uchádzači:

* byť štátnymi príslušníkmi členského štátu Európskej únie,
* požívať občianske práva v plnom rozsahu,
* mať splnené všetky povinnosti týkajúce sa vojenskej služby, ktoré sú im uložené vnútroštátnymi právnymi predpismi,
* spĺňať charakterové požiadavky potrebné na plnenie príslušných povinností,
* byť fyzicky spôsobilý na plnenie si povinností[[1]](#footnote-1).

## Vzdelanie

1. Úroveň vzdelania, ktorá zodpovedá ukončenému vysokoškolskému vzdelaniu s trvaním aspoň troch rokov, potvrdená diplomom v ekonomike, práve, obchodnej správe, financiách, účtovníctve alebo inej oblasti relevantnej pre toto pracovné miesto.

Do úvahy sa berú len kvalifikácie, ktoré boli udelené v členských štátoch EÚ alebo ku ktorým existujú osvedčenia o rovnocennosti, vydané orgánmi v uvedených členských štátoch.

## Jazykové zručnosti

Keďže prevažujúcim pracovným jazykom SRB je angličtina, uchádzači musia mať vynikajúcu ústnu aj písomnú znalosť anglického jazyka (poznámka: uchádzači, ktorých rodným jazykom je angličtina, budú povinní preukázať schopnosť pracovať v druhom jazyku EÚ vo fáze pohovoru). Uchádzači takisto musia mať dostatočnú znalosť ďalšieho úradného jazyka Európskej únie[[2]](#footnote-2).

# Kritériá výberu

Základné kritériá:

* spôsobilosť vykonávať úlohy opísané v oddiele 1,
* vynikajúce študijné výsledky[[3]](#footnote-3),
* vynikajúce analytické zručnosti a zručnosti riešenia problémov,
* vynikajúce písomné a ústne komunikačné zručnosti v angličtine,
* vysoká úroveň odolnosti,
* schopnosť dodávať kvalitu a výsledky,
* vynikajúca znalosť práce so zariadeniami a aplikáciami IKT (spracovanie textu, tabuľkové súbory, prezentácie, internet atď.),
* postoj orientovaný na zákazníka a tímový duch.

Výhodou:

* postgraduálny titul v oblasti relevantnej pre toto pracovné miesto,
* znalosti o európskej bankovej únii, a najmä o SRM a SRB,
* skúsenosti buď vo finančnom sektore, alebo v centrálnej banke, vnútroštátnych orgánoch pre dohľad alebo riešenie krízových situácií, na ministerstve financií, v príslušných častiach Európskej komisie (napr. GR ECFIN, GR pre hospodársku súťaž, GR FISMA) alebo príslušnej medzinárodnej organizácii (napr. BIS, MMF),
* skúsenosti s podporou projektov,
* skúsenosti s pobytom a/alebo prácou v multikultúrnych prostrediach.

**Výberové konanie**

# Ako podať prihlášku

Prihlášku môžete podať prostredníctvom systému EU CV Online[[4]](#footnote-4).

Aby uchádzači mohli podať online prihlášku prostredníctvom databázy EU CV Online, najprv si musia vytvoriť účet alebo sa prihlásiť do existujúceho účtu. Uchádzači musia najprv vyplniť elektronické CV, ak tak ešte neurobili. **Prihlášky musia byť v anglickom jazyku**. Po dokončení CV si uchádzači môžu zvoliť výzvu na vyjadrenie záujmu podľa svojho výberu a podať prihlášku. Odporúčame uchádzačom vyplniť všetky príslušné polia prihlášky. Všetky technické otázky týkajúce sa EU CV Online sa musia posielať prostredníctvom kontaktnej stránky EU CV Online.

**Pred podaním prihlášky je potrebné dôkladne si skontrolovať, či spĺňate všetky kritériá oprávnenosti.**

Je vašou zodpovednosťou vyplniť online registráciu včas. Dôrazne vám odporúčame, aby ste podanie prihlášky neodkladali na posledné dni, pretože preťaženie internetu alebo problém v internetovom pripojení by mohli spôsobiť prerušenie elektronickej registrácie pred jej dokončením, v dôsledku čoho by ste museli celý proces zopakovať. Po uplynutí lehoty sa už nebudete môcť zaregistrovať.

V tejto fáze nie sú potrebné žiadne doplňujúce dokumenty – budú sa vyžadovať v neskoršej fáze náboru (pozri oddiel 5.3).

Po dokončení elektronickej registrácie sa vám na obrazovke zobrazí registračné číslo, ktoré si musíte poznačiť. Keď dostanete toto číslo, váš proces registrácie bude dokončený. Bude to vaše referenčné číslo vo všetkých záležitostiach týkajúcich sa vašej prihlášky. Ak nedostanete číslo, vaša prihláška nebola zaregistrovaná.

Potvrdenie o prihláške bude zaslané na e-mailovú adresu uvedenú vo vašej prihláške. Je vašou zodpovednosťou overiť si, či uvádzate správnu e-mailovú adresu.

**Dátum uzávierky podávania prihlášok: 21. januára 2017 na poludnie (12.00 bruselského času)**

Prihlášku môžete podať tu:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

*Ak máte zdravotné postihnutie, ktoré vám bráni v elektronickej registrácii, prihlášku (CV a motivačný list) môžete predložiť v papierovej forme doporučeným listom[[5]](#footnote-5) s dátumom poštovej pečiatky najneskôr v deň uzávierky registrácií. Všetka následná komunikácia medzi SRB a vami bude prebiehať poštou. V tomto prípade musíte k svojej prihláške priložiť osvedčenie o zdravotnom postihnutí vydané uznaným orgánom. Na samostatnom hárku papiera by ste takisto mali zaslať akékoľvek osobitné opatrenia, ktoré považujete za potrebné na účel zjednodušenia vašej účasti vo výberovom konaní.*

V prípade potreby ďalších informácií a/alebo výskytu technických ťažkostí zašlite e-mail na adresu [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Kroky výberového konania

## Zaradenie do výberového konania

Po termíne na elektronickú registráciu výberová komisia skontroluje predložené prihlášky podľa kritérií oprávnenosti opísaných v oddiele 2. Prihlášky, ktoré spĺňajú tieto podmienky, budú následne posúdené podľa výberových kritérií uvedených v oddiele 3.

## Počiatočné posúdenie prihlášok

Výberová komisia posúdi každú prípustnú prihlášku z hľadiska kvalifikácií a odbornej prípravy, odbornej praxe a motivácie uchádzača so zreteľom na profil opísaný v oddiele 1.1.

## Pozvánka do fázy hodnotenia

Po počiatočnom posúdení prihlášok budú najvhodnejší uchádzači o pracovné miesto pozvaní, aby sa zúčastnili pohovoru v Bruseli. Okrem pohovoru bude posúdenie uchádzačov v tejto fáze zahŕňať ďalšie testy, ktoré môžu obsahovať písomnú časť a prezentáciu.

*Podrobnosti o čase, dátume a adrese pohovoru budú uchádzačom oznámené včas.*

Ak sa bude uvažovať o nábore úspešných uchádzačov, budú požiadaní, aby predložili originály alebo osvedčené kópie svojich diplomov a dôkazy o odbornej praxi s jasným uvedením dátumu začiatku a ukončenia, funkciami a presnou povahou vykonávaných povinností. Pred podpisom zmluvy budú musieť úspešní uchádzači poskytnúť originály dokumentov preukazujúcich kritériá oprávnenosti.

## Fáza hodnotenia

Pohovor a všetky ostatné testy pred výberovou komisiou jej umožnia vyhodnotiť uchádzača na základe výberových kritérií opísaných v oddiele 3.

Fáza hodnotenia sa uskutoční v anglickom jazyku.

## Overenie dokumentov a kontrola

Prihlášky uchádzačov budú skontrolované podľa poskytnutých doplňujúcich dokumentov s cieľom overiť správnosť a prípustnosť prihlášky.

Ak sa v ktorejkoľvek fáze konania zistí, že informácie v prihláške boli vedome falšované, uchádzač bude vyradený z výberového konania.

Takisto budete vyradený, ak:

* nespĺňate všetky kritériá oprávnenosti,
* neposkytnete všetky požadované doplňujúce dokumenty.

## Rezervný zoznam

Výberová komisia zaradí najvhodnejších oprávnených uchádzačov na návrh rezervného zoznamu. Tento návrh bude predložený predsedovi SRB na schválenie. Prijatý rezervný zoznam bude platný do 31. decembra 2017. Platnosť rezervných zoznamov môže byť predĺžená na základe rozhodnutia SRB. Pred ponúknutím pracovného miesta môžu byť uchádzači na rezervnom zozname povinní podrobiť sa ďalšiemu hodnoteniu zo strany SRB (napr. vrátane ďalšieho pohovoru).

Zaradenie do rezervného zoznamu nepredstavuje nárok na zamestnanie v SRB.

**Iné dôležité informácie**

# Všeobecné informácie

## Rovnaké príležitosti

SRB uplatňuje politiku rovnakých príležitostí a prijíma prihlášky bez diskriminácie z akýchkoľvek dôvodov.

## Výberová komisia

Bude určená výberová komisia. Upozorňujeme, že interné konanie výberovej komisie je prísne dôverné a že akýkoľvek kontakt s jej členmi je prísne zakázaný.

## Približný harmonogram

Ukončenie výberového konania môže trvať niekoľko mesiacov. Počas tohto obdobia nebudú poskytované žiadne informácie. Výberová skupina plánuje dokončiť proces náboru pre toto voľné pracovné miesto počas 1. štvrťroka 2017, aby sa vybraní uchádzači mohli ujať funkcie ideálne v 2. štvrťroku 2017.

## Podmienky náboru/Kariéra

Úspešným uchádzačom môže byť ponúknutá zmluva na pozícii dočasného zamestnanca v súlade sPodmienkami zamestnávania ostatných zamestnancov Európskych spoločenstiev na počiatočné obdobie 3 rokov s možnosťou obnovenia na ďalšie obdobie 3 rokov. Po druhom období môže byť zmluva obnovená na dobu neurčitú.

Miestom zamestnania je Brusel (Belgicko), kde má SRB svoje sídlo.

## Odmeňovanie

Úspešní uchádzači, ktorým bola ponúknutá pracovná zmluva, budú pri nástupe do služby zaradení do stupňa 1 alebo stupňa 2 platovej triedy AD 5 v závislosti od dĺžky ich odbornej praxe. Základná mesačná mzda pre pracovníkov v platovej triede úradníkov AD 5 je k 1. decembra 2016 v Bruseli:

* Stupeň 1: 4 637,77 EUR
* Stupeň 2: 4 832,65 EUR

Okrem základného platu môžu mať zamestnanci nárok na rôzne príspevky, najmä príspevok na expatriáciu, príspevok na domácnosť, príspevok na nezaopatrené dieťa a príspevok na vzdelávanie. Plat podlieha dani Spoločenstva vyberanej zrážkou pri zdroji a zamestnanci sú oslobodení od vnútroštátnej dane.

## Ochrana osobných údajov

Ako orgán zodpovedný za organizovanie súťaže SRB zabezpečí, že osobné údaje uchádzačov budú spracované v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Úradný vestník Európskych spoločenstiev L 8 z 12. januára 2001). Týka sa to najmä dôvernosti a bezpečnosti týchto údajov.

## Odvolacie konanie

Ak sa uchádzač domnieva, že konkrétne rozhodnutie naňho malo nepriaznivý vplyv, môže podať sťažnosť podľa článku 90 ods. 2 Služobného poriadku úradníkov Európskych spoločenstiev a Podmienok zamestnávania iných úradníkov Európskych spoločenstiev, na túto adresu:

SRB

Výberové konanie: Ref. SRB/AD/2016/017

Treurenberg 22 (T-22 office 01/PO59)

B-1049 Brussels,

BELGIUM

Sťažnosť musí byť podaná do 3 mesiacov. Lehota stanovená pre tento druh konania (pozri služobný poriadok zmenený nariadením Európskeho parlamentu a Rady č. 1023/2013 z 22. októbra 2013 uverejnený v Úradnom vestníku Európskej únie L 287 z 29. októbra 2013, <http://europa.eu./eur-lex>) začína plynúť dňom oznámenia uchádzačovi vo veci, ktorá preňho mala nepriaznivé následky.

1. Pred prevzatím povinností bude úspešný uchádzač podrobený zdravotnej prehliadke vykonanej jedným z lekárov inštitúcií. [↑](#footnote-ref-1)
2. angličtina, bulharčina, čeština, dánčina, estónčina, fínčina, francúzština, gréčtina, holandčina, chorvátčina, írčina, litovčina, lotyština, maďarčina, maltčina, nemčina, poľština, portugalčina, rumunčina, slovenčina, slovinčina, španielčina, švédčina a taliančina. [↑](#footnote-ref-2)
3. Vyzývame uchádzačov, aby uviedli podrobnosti o svojej celkovej známke dosiahnutej v hlavnom univerzitnom štúdiu/štúdiách vo formulári prihlášky, ako aj známky získané v hlavných predmetoch, ktoré sú pre pracovnú pozíciu relevantné. Od úspešných uchádzačov sa bude pred ich prijatím požadovať osvedčená kópia úplného výpisu so všetkými výsledkami. [↑](#footnote-ref-3)
4. EU CV Online je nástroj, ktorý používa Európska komisia na nábor dočasných zamestnancov. [↑](#footnote-ref-4)
5. Single Resolution Board, Treurenberg 22, B-1049 Brussels, Belgium [↑](#footnote-ref-5)